DA Den Europæiske Unions Tidende L 319/4

KOMMISSIONENS GENNEMFØRELSESFORORDNING (EU) Nr. 1216/2013

af 28. november 2013

om undtagelse fra forordning (EF) nr. 288/2009 vedrørende fristen for, hvornår medlemsstaterne skal meddele deres strategi og støtteansøgning til Kommissionen, og fristen for, hvornår Kommissionen skal træffe endelig afgørelse om tildeling af støtte inden for rammerne af skolefrugtordningen

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 103h, litra f), sammenholdt med artikel 4, og

ud fra følgende betragtninger:

(1) I overensstemmelse med artikel 4, stk. 1, i Kommissionens forordning (EF) nr. 288/2009 (2) skal medlemsstater, der anmoder om den støtte, der er nævnt i artikel 103ga, stk. 1, i forordning (EF) nr. 1234/2007, for en periode, der løber fra 1. august til 31. juli, give Kommissionen meddelelse om deres strategi senest den 31. januar i det år, hvor den pågældende periode starter.

(2) Efter Kommissionens forslag til Europa-Parlamentets og Rådets forordning om en fælles markedsordning for landbrugsprodukter (fusionsmarkedsordningsforordningen) (3) og den politiske enighed, som medlovgiverne er nået til om den fremtidige fælles landbrugspolitik, vil vigtige elementer i skolefrugtordningen ændre sig fra 1. januar 2014, navnlig det samlede støttebeløb og de nye medfinansieringssatser.

(3) Anvendelsen af de nye elementer i skolefrugtordningen fra den 1. januar 2014 vil gøre det umuligt for medlemsstaterne at tilpasse deres strategier til de nye rammebestemmelser, før fristen for at give meddelelse om strategierne udløber.

(4) Derfor bør medlemsstater, der ønsker at gennemføre en skolefrugtordning for skoleåret 2014/15, som en overgangsforanstaltning have mulighed for at give Kommissionen meddelelse om deres strategi og støtteansøgning for perioden 1. august 2014 til 31. juli 2015 indtil den 30. april 2014.

(5) I betragtning af de ændringer, der skal foretages i det samlede budget for skolefrugtordningen som følge af den nye fælles landbrugspolitik, bør Kommissionens frist for at træffe afgørelse om den endelige tildeling af støtte for perioden 1. august 2014 til 31. juli 2015, jf. artikel 4, stk. 4, i forordning (EF) nr. 288/2009, forlænges indtil den 30. juni 2014.

(6) Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter —

VEDTAGET DENNE FORORDNING:

Artikel 1

1. Uanset artikel 4, stk. 1, i forordning (EF) nr. 288/2009 kan medlemsstaterne give meddelelse om deres strategi og støtteansøgning for perioden 1. august 2014 til 31. juli 2015 senest den 30. april 2014.

2. Uanset artikel 4, stk. 4, tredje afsnit, i forordning (EF) nr. 288/2009 træffer Kommissionen afgørelse om den endelige tildeling af EU-støtte for perioden 1. august 2014 til 31. juli 2015 senest den 30. juni 2014.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Den udløber den 30. juni 2014.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 28. november 2013. På Kommissionens vegne José Manuel BARROSO Formand

(1) EUT L 299 af 16.11.2007, s. 1.

(2) Kommissionens forordning (EF) nr. 288/2009 af 7. april 2009 om gennemførelsesbestemmelser til Rådets forordning (EF) nr. 1234/2007 for så vidt angår EF-støtte til uddeling af frugt- og grøntsagsprodukter, forarbejdede frugt- og grøntsagsprodukter og bananprodukter til børn på undervisningsinstitutioner inden for rammerne af en skolefrugtordning (EUT C 94 af 8.4.2009, s. 38).

(3) KOM(2011) 626 endelig.